#### **Kerecsend Község Önkormányzata**

**3396 Kerecsend, Fő u. 55.**

**Tel.: (36) 550-320 Fax. : (36) 550-328**

**e-mail: kerecsendph @ chello.hu**

***J e g y z ő k ö n y v***

***Kerecsend Község Önkormányzata Képviselő-testületének***

***2019. január 22-i rendkívüli testületi üléséről***

|  |  |
| --- | --- |
| 1/2019. (I.22.) határozat | A 2019. évi folyószámla hitelkeret megnyitásáról |
| 2/2019. (I.22.) határozat | A közszolgálati tisztviselők 2019. évi bérrendezési alap támogatásával kapcsolatos pályázatról |

|  |  |
| --- | --- |
| **1/2019. (I.23.) rendelet** | **A szociális célú tűzifa támogatásról** |

*A jegyzőkönyv 1 - 7. közötti számozott oldalt tartalmaz*

**J E G Y Z Ő K Ö N Y V**

Készült: 2019. január 22-én Kerecsend Község Önkormányzata Képviselő-testületének rendkívüli testületi ülésén a Kerecsendi Közös Önkormányzati Hivatalban (Kerecsend, Fő u. 55.).

***Jelen vannak:***

Sári László polgármester

Kiss Sándor címzetes főjegyző

Prokaj Milán alpolgármester

Békési Gyula képviselő

Fónad István képviselő

Román Antal képviselő

Román István képviselő

Simon Szilvia képviselő

Horváth Alexandra jegyzőkönyvvezető

***Meghívottként jelent meg:***

Nagy Ferenc Polgárőrvezető

Schönberger Csaba Jakob KNNÖ elnök

**NAPIREND**

1. A szociális célú tűzifa támogatásról szóló 1/2017. (I.13.) önkormányzati rendelet felülvizsgálata

előadó: Sári László polgármester

1. 2019. évi folyószámla hitelkeret megnyitása a számlavezető pénzintézetnél

előadó: Sári László polgármester

1. A közszolgálati tisztviselők 2019. évi bérrendezési alap támogatásával kapcsolatos pályázat

előadó: Kiss Sándor címzetes főjegyző

**Sári László polgármester**

Tisztelettel köszöntöm a képviselő-testület tagjait a mai rendkívüli testületi ülésünkön illetve a Roma Nemzetiségi Önkormányzat és a Német Nemzetiségi Önkormányzat képviselőit. Megállapítom, hogy a testületi ülés határozatképes. A napirendi pontokkal kapcsolatos anyagot postán megkaptátok, illetve e-mailen is kiküldtünk egy anyagot, ami a köztisztviselők bérét rendezendő pályázat benyújtásáról szól. Annyi változtatást kérnék, hogy tegyük bele a napirendi pontok közé még ezt. Ki az, aki elfogadja így a napirendi pontokat?

*A testület tagjai egységesen elfogadták a napirendre vonatkozó javaslatot.*

1. **NAPIRENDI PONT**

**Sári László polgármester**

Kezdjük meg az első napirendi ponttal. A szociális célú tűzifa támogatással kapcsolatos anyagot előzetesen megkaptátok. Kérdezem, hogy van-e valakinek hozzászólása, észrevétele, javaslata ezzel kapcsolatban? Román István Képviselő Úr!

**Román István képviselő**

Tisztelettel köszöntök mindenkit! Az lenne a javaslatom, hogy ne az előző évi novemberi gázszámlát kérjük be az emberektől, hanem a januárit. Hiszen a novemberi gázszámla az mindig alacsonyabb, a januári pedig a legmagasabb. Így kiderül, hogy ki az, aki gázzal fűt és ki az, aki fával.

**Sári László polgármester**

Úgy gondolom, ezt be tudjuk illeszteni a követelményekhez.

**Kiss Sándor címzetes főjegyző**

És ha valakinek nincs meg a 2018. januári gázszámlája?

**Román István képviselő**

Szerintem mindenkinek meg kell tartani a számlákat, hiszen ezeket meg kell őrizni 5 évig. Egyébként én ezt már korábban is javasoltam, hogy bíráljuk el így a tűzifa támogatást.

**Sári László polgármester**

Van-e még valakinek más észrevétele, javaslata? Román Képviselő Úr!

**Román István képviselő**

Ezt a pályázatot augusztus 31-ig kellett beadni. Azt szeretném megkérdezni, hogy a pénz mikor érkezett meg az Önkormányzat számlájára?

**Kiss Sándor címzetes főjegyző**

Nem emlékszem rá, gyorsan megérkezett. A támogatói okirat október 2-án kelt és rá 2-3 napra megérkezett a számlára a pénz.

**Román István képviselő**

Azért is kérdeztem, mert azt akartam közölni ezzel, hogy a támogatói okirat megérkezése után 5 nappal meg kell érkezni a pénznek is az Önkormányzat számlájára, legalábbis így olvastam a pályázati kiírásban. Szóval október közepén, legkésőbb október végén meg kellett érkezni a pénznek. Akkor mért most tárgyaljuk ezt? Mindig abban a helyzetben van az Önkormányzat, hogy későn tárgyalja ezt az ügyet. Ha lehetőség van arra, hogy ezt az összeget minél előbb elköltsék, hogy minél előbb ott legyen a fa a rászorultak tulajdonukban, akkor furcsának találom, hogy az Önkormányzat rajta ül ezen a pénzen. Novemberben meg kellett volna venni a fát, mert lett volna rá lehetőség, fa is lett volna. Tehát sokadjára is beleestünk ebbe a hibába, hogy a képviselő testület januárban tárgyalja ezt az ügyet. Gondolom megvannak az okai, de ez az én dolgom, hogy mit gondolok. Viszont úgy gondolom, hogy mihelyst megérkezik a pénz, akkor meg kell venni a fát, hogy a rászorulóknak minél előbb ki lehessen osztani.

**Sári László polgármester**

Ezzel kapcsolatban hadd mondjak el egy pár felvilágosító dolgot. A legfőbb probléma a szállító kapacitás hiánya. Amikor tudtak volna fát szállítani, akkor nem volt se pénz, se szerződés. Utána az időjárásban vizes időszak következett, akkor azért nem tudtak szállítani. Illetve van egy rangsor, mert nem csak a mi Önkormányzatunk áll szerződésben az erdészettel, hanem mások is. Most jutottunk el oda, hogy a héten le tudják szállítani a fát… ha el tudják túrni a havat.

**Román István képviselő**

Mindig ott van a „ha” szó.

**Sári László polgármester**

Nem tudunk mit csinálni, ilyen az időjárás. Van fa, de azt a fát be is kell hozni és nem mindenki vállalkozik rá. Van egy szállítónk, aki vállalkozik erre, mivel ez egy speciális dolog, speciális jármű kell hozzá. Úgy lenne jó, ha erről a döntés meglenne valamikor júniusban és ha megérkezik a pénz, akkor intézkedhetünk.

Van-e még kérdés?

Először a módosító indítványról szavaznánk. Szavazzunk, ki az, aki egyetért a módosítással!

*A testület tagjai (7 igen szavazattal) egyhangúan elfogadták Román István képviselő módosító javaslatát arra vonatkozóan, hogy a kérelem mellékleteként a 2018. januári gázszámlát kérjék be. .*

**Sári László polgármester**

Név szerinti szavazást kérek, hogy ki az, aki elfogadja a rendeletet.

*A Képviselő-testület az alábbi egyhangú név szerinti szavazással elfogadta* ***Kerecsend Község Önkormányzata Képviselő-testületének 1/2019. (I.23.) önkormányzati rendeletét a szociális célú tűzifa támogatásról***

Sári László igen

Simon Szilvia igen

Prokaj Milán igen

Román István igen

Fónad István igen

Békési Gyula igen

Román Antal igen

1. **NAPIRENDI PONT**

**Sári László polgármester**

Folytassuk a második napirendi ponttal, a folyószámla hitelkeret megnyitásáról. Van-e valakinek hozzáfűzése, kérdése? Román Antal Képviselő Úr!

**Román Antal képviselő**

Köszöntök mindenkit! Néhány gondolatot hallhatnánk a múlt évi felhasználásról? Folyamatosan igénybevettük ezt vagy nem?

**Kiss Sándor címzetes főjegyző**

Az év jelentős részében szükség volt rá, de decemberben fel tudtuk tölteni a keretet akkorra mikor lejárt a hitel futamideje. Most a folyószámlánk + 6 400 000 Ft-nál tart, így még nincs szükségünk a hitelre. Ezért nem hoztuk korábbra ennek a kérdésnek a tárgyalását.

**Román Antal képviselő**

Köszönöm szépen!

**Sári László polgármester**

Van-e még esetleg kérdés?

Akkor szavazzunk a határozattal kapcsolatban! Ki az, aki egyetért vele?

*A testület tagjai (7 igen szavazattal) egyhangúlag az alábbi határozatot fogadta el:*

**1/2019. (I.22.) határozat**

Kerecsend Község Önkormányzatának Képviselő-testülete úgy határozott, hogy 2019. évi gazdálkodásának biztonsága érdekében a pénzügyi lehetőségek függvényében maximálisan 10.000 e Ft folyószámlahitel-keret megnyitását kezdeményezi számlavezető pénzintézeténél, az OTP Bank Nyrt-nél.

A hitel tervezett futamideje: 2019. december 30-ig

A Képviselő-testület a hitel biztosítékaként az OTP Bank Nyrt. részére felajánlja a központi költségvetésből származó bevételeit valamint adójellegű önkormányzati bevételeit.

Az Önkormányzat kötelezettséget vállal a hitel és járulékainak visszafizetésére, a költségvetésbe való betervezésére, továbbá a hitel fedezeteként felajánlja a tulajdonában lévő Kerecsend, Bereksori u. 3. sz. alatt lévő, 239/1 hrsz-ú „TSz-tanácskozó” ingatlant.

A Képviselő-testület megbízza Kiss Sándor címzetes főjegyzőt a kérelem benyújtásával, egyben meghatalmazza Sári László polgármestert a hitelszerződés aláírására.

Határidő: azonnal

Felelős: Sári László polgármester

1. **NAPIRENDI PONT**

**Sári László polgármester**

Akkor térjünk át a harmadik napirendi pontunkra. Ez tulajdonképpen egy pályázat lenne. Az a véleményem, hogy a kormányzat látja, hogy baj van. Nehéz megfelelő embereket találni, akik ellátják a feladatukat. Ez egy olyan megoldás, hogy az erősebb, tehetősebb önkormányzatok oldják meg saját forrásból, a kisebb, gyengébb önkormányzatoknak pedig egyfajta reménykeltő segítséget nyújtanak. Gondolom ebből sem fog majd mindenki nyerni, de nem tudjuk, hogy mi lesz a jövőben. Jelen pillanatban ez a helyzet. Ez egy egyéves pályázat, ezzel kapcsolatban kell majd döntést hoznunk. Jegyző Úr kiegészíted még valamivel?

**Kiss Sándor címzetes főjegyző**

Annyit szeretnék hozzáfűzni, hogy a kiküldött határozat javaslatot még ki kell egészíteni egy mondattal. Nézegettem a pályázattal kapcsolatban gyakran feltett kérdésekre adott válaszokat és kiderült, hogy azokban az esetekben, ahol az Önkormányzat nem tért el a törvényben megállapított illetményalaptól és ezt nem rögzítette a költségvetési rendeletében, akkor a mostani pályázatára vonatkozó határozatában ezt a tényt rögzíteni kell. Tehát annyival egészülne ki a határozat, hogy 2018. július 1-jén a költségvetési törvényben meghatározott illetményalap volt hatályban a településen, azaz a 38 650 Ft-os illetményalap.

**Sári László polgármester**

Van-e valakinek kérdése, észrevétele? Román Képviselő Úr!

**Román István képviselő**

Elolvastam a törvényt és nekünk most határozatot kell hoznunk. Itt pedig az van, hogy a testület 2019-es rendeletében kell döntést hoznia erről és az Önkormányzat saját forrásai terhére. Tehát az a kérdésem, hogy ha mi most megszavazzuk ezt, akkor ez többlet. 20% több, mint amit az állam biztosít, mivel 38 650 Ft az, amit az állam 2019-re megállapított. Tehát 2020-ra vagy az elkövetkező évekre annak az alapilletménynek kell maradni, amit mi most meghatározunk?

**Kiss Sándor címzetes főjegyző**

Nem és nem az alapilletményt, hanem illetményalapot kellene változtatni a pályázat sikere esetén. Az illetményalapot a költségvetési törvény határozza meg. Ettől eltérhet az Önkormányzat, de mi nem tértünk el. Maradt a törvényben meghatározott illetményalap. Ez a szabály továbbra is érvényes. Ezek között a gyakori kérdések között felmerült ez a teljesen jogos kérdés, amit te is felvetsz, hogy mi lesz majd 2020-ban illetve 2021-ben. Erre azt mondták, hogy az majd a következő év költségvetési szabályozási kérdése lesz. Az illetményalap a törvényben meghatározott összeg. Most mondhatja a képviselő testület, hogy 2019-re a megemelt illetményalapot biztosítja. 2020-ra, amennyiben nem lesz erre külön költségvetési forrás, akkor úgy gondolom, hogy nem kötelezett az Önkormányzat, hogy ezt az illetményalapot fenntartsa. Tehát alap esetben a költségvetési törvényben meghatározott illetményalapot kell alkalmazni, attól az Önkormányzat ugyanakkor eltérhet, ha akar és van rá lehetősége..

**Román István képviselő**

Igen, de ha egyszer eltérünk, akkor a dolgozókat hogyan érinti majd, ha x összeggel kevesebbet fog utána kapni. Mivel úgy tudom, hogy erre jönnek rá a szorzók. Tehát ez nem 7700 Ft, hanem erre még rájönnek a szorzók. Szóval hogy fog esni az alkalmazottnak, hogy 2019-re megemelik, de 2020-ban pedig nem.

**Kiss Sándor címzetes főjegző**

Rosszul esne nekik. Ennél már csak az esne rosszabbul, ha most sem kapnák meg a lehetséges magasabb illetményalapot.

**Román István képviselő**

De ott lesz majd a következő években a különbözet, ami az Önkormányzat költségvetését fogja megterhelni.

**Kiss Sándor címzetes főjegyző**

Ha nem biztosítanak költségvetési forrást rá, akkor igen. Viszont általában az a gyakorlat, hogy először igényelni kell külön központi forrásból, utána pedig beépül a költségvetésbe, a finanszírozásba az ilyen típusú bérfejlesztés. Tehát valószínű, hogy itt is így fog működni, mint az egészségügyben volt.

Szeretném felhívni a figyelmet arra, hogy a köztisztviselők 11 éve nem részesültek illetményalap emelésben.

**Sári László polgármester**

Annyit hadd szóljak hozzá én is, hogy a Hivatalban dolgozók tisztában vannak az Önkormányzat helyzetével illetve, hogy mi folyik az egész országban, és nem merült fel bennük, hogy elmenjenek. Nem lett kevesebb a köztisztviselők száma, mert sok adminisztrációs ügy van. Szerintem a kormány nyer most egy évet, hogy segítse azokat, akik nem tudják finanszírozni saját maguk az illetményalap emelést. Akik pedig meg tudják oldani saját forrásból, azok eddig is megoldották. Nyilván majd be fogják vezetni ezt. Tessék Békési Gyula Képviselő Úr!

**Békési Gyula képviselő**

Annyit szeretnék hozzáfűzni, hogy látjuk, hogy emeltek a tűzoltóknak, rendőröknek, orvosoknak, de a köztisztviselőknek 11 éve nem emeltek. Hátrányos helyzetű település vagyunk és rossz anyagi helyzetben vagyunk, nem úgy, mint például Maklár. Télen ki van világítva, mert nem tudják hova tenni a pénzt. Vagy ott van Demjén, ők is könnyen tudnak emelni a köztisztviselőknek, közalkalmazottaknak. Tehát én mindenképpen támogatom ezt a határozatot. Javaslom továbbá, hogy a dolgozóknak mondjuk meg a rosszat is, hogy 2020-ban lehet, hogy nem emelnek illetményalapot.

**Sári László polgármester**

Saját erőből megoldani nem tudjuk, ezt mindenki tudja. Úgy gondolom, hogy a fiatalokat vissza kell hozni az ügyintézés területére és meg kell őket becsülni. Román Képviselő Úr!

**Román István képviselő**

Azt szeretném megkérdezni, hogy hogyan jött ki ez az összeg, hogy ennyivel kell emelni? És itt van Demjén, ott mennyire lehet megemelni? Mivel akkor feszültség lesz, ha itt megemelik az illetményalapot, Demjénben meg nem. Ugyanis - ha jól emlékszem - azt mondtátok, hogy Demjén önerő képessége 55 000 Ft. Tehát 38 000 Ft fölött akkor nem jár az emelés? Akkor, aki Demjénben dolgozik annak nem fog járni?

**Kiss Sándor címzetes főjegyző**

Ez nem így van. A közös hivatalok esetében a székelytelepülés adóerő képességét vizsgálják. Mi, Kerecsend vagyunk jogosultak benyújtani a pályázatot és természetesen az elnyert összeg a teljes önkormányzati hivatalra vonatkozik. Tehát a Demjéni Kirendeltségen dolgozóknak is ugyanilyen összegre kell emelni az illetményalapját. Tegnap erről Demjén település döntött és a testület meghozta az ezzel kapcsolatos határozatát. Van egy elismert létszám, amit a költségvetési támogatások során a központi költségvetés finanszíroz. Ez a mi Hivatalunk esetében 8,53 fő, ez alapján kapjuk a finanszírozást. Ez alapján van kiszámolva a pályázati összeg is és ezt lehet bérfejlesztésre fordítani, de ebbe már a Demjénben dolgozók is benne vannak.

**Sári László polgármester**

Akkor szavazzunk! Ki az, aki támogatja az előterjesztést?

*A testület tagjai (7 igen szavazattal) egyhangúlag az alábbi határozatot fogadta el:*

**2/2019. (I.22.) határozat**

Kerecsend Község Önkormányzatának Képviselő-testülete úgy határozott, hogy pályázatot nyújt be a Magyarország 2019. évi központi költségvetéséről szóló 2018. évi L. törvény 3. melléklet I.12. pont szerinti kiegyenlítő bérrendezési alap támogatásra.

A Képviselő-testület vállalja, hogy a közszolgálati tisztviselőkről szóló 2011. évi CXCIX. törvény 60.§ (6) bekezdése alapján az Önkormányzat 2019. évi költségvetési rendeletében a Kerecsendi Közös Önkormányzati Hivatalban foglalkoztatott köztisztviselők vonatkozásában 2019-re vonatkozóan 2019. január 1-től az illetményalap összegét 46.380 Ft-ban állapítja meg.

A Képviselő-testület megbízza Kiss Sándor címzetes főjegyzőt a pályázat elkészítésével és benyújtásával.

Határidő: azonnal

Felelős: Kiss Sándor címzetes főjegyző

**Román István képviselő**

Volna egy felvetésem ezzel kapcsolatban. Véleményem szerint három képviselő köteles lett volna bejelenteni, hogy elfogultak lehetnek ezzel a témával kapcsolatban. Korábban hoztunk erről egy határozatot, hogy a Képviselő köteles bejelenteni az elfogultságot, amennyiben családtagja is érintett.

**Kiss Sándor címzetes főjegyző**

Kire gondolsz pontosan?

**Román István képviselő**

Román Antal, Békési Gyula és Simon Szilvia képviselőkre.

**Kiss Sándor címzetes főjegyző**

Az illetményalap emelése csak köztisztviselőkre vonatkozik. Román Antal Képviselő Úr és Simon Szilvia Képviselő Asszony esetében a családtagjaik nem köztisztviselők. Békési Gyula Képviselő Úr esetében pedig azért nem áll fenn elfogultság, mert bár a lánya köztisztviselő, de nem az ő egyedi ügyéről, hanem egy minden köztisztviselőt érintő pályázat benyújtásáról van szó.

**Sári László polgármester**

Köszönöm! Mivel nincs több hozzászólás, a testületi ülést bezárom.

kmf.

Sári László Kiss Sándor

          polgármester        címzetes főjegyző